KIRJALLINEN KYSYMYS E-2111/02 esittäjä(t): Jorge Hernández Mollar (PPE-DE) komissiolle. Laillista siirtolaisuutta EU:hun edistävän palvelun keskittäminen.



Virallinen lehti nro 137 E , 12/06/2003 s. 0049 - 0049



KIRJALLINEN KYSYMYS E-2111/02 esittäjä(t): Jorge Hernández Mollar (PPE-DE) komissiolle (17. heinäkuuta 2002) Aihe: Laillista siirtolaisuutta EU:hun edistävän palvelun keskittäminen Komission puheenjohtaja on äskettäisissä lausunnoissaan Espanjan tiedotusvälineille painottanut, että avoimuuteen ja yhteistyöhön tähtäävän sekä laillista siirtolaisuutta aktiivisesti tukevan politiikan avulla on tehtävä selväksi, että EU haluaa ottaa vastaan siirtolaisia, koska se tarvitsee niitä. Tästä syystä on tarpeen harjoittaa myönteistä ja selkeää laillista siirtolaisuutta edistävää politiikkaa. On ilmeistä, että laillinen siirtolaisuus on tarpeen ja että laiton siirtolaisuus on estettävä, mutta on myös selvää, että on suosittava laillista siirtolaisuutta sellaisten keinojen avulla, jotka mahdollistavat työpaikkojen tarjonnan asianmukaisen kanavoinnin EU:hun työhön haluaville siirtolaisille. Katsooko komissio näin ollen, että olisi luotava yhteisön tietokanta, johon kerätään tiedot tarjolla olevista työpaikoista ja tarvittaessa niitä koskevat hakemukset? António Vitorinon komission puolesta antama vastaus (23. syyskuuta 2002) Heinäkuun 11. päivänä 2001 tekemässään ehdotuksessa(1) neuvoston direktiiviksi kolmansien maiden kansalaisten maahantulon ja oleskelun edellytyksistä palkkatyötä tai itsenäistä ammatinharjoittamista varten komissio esitti, että käytettäisiin Euroopan työnvälitysverkostoa (EURES), ennen kuin jossain jäsenvaltiossa avoimena oleva työpaikka täytetään yhteisöön taloudellisista syistä muuttavalla henkilöllä. Komission päätöksellä 93/569/ETY(2) perustettu EURES-verkosto on tietokanta jäsenvaltioissa ja Euroopan talousalueeseen (ETA) kuuluvissa Euroopan vapaakauppaliiton (EFTA) maissa avoimena olevista työpaikoista sekä julkisten työvoimapalveluiden hallinnoimista työnhakijoista. Edellä mainitun ehdotuksen tarkoituksena on luoda käytännöllinen ja avoin väline, jonka avulla noudatetaan periaatetta omien (ETAn) työmarkkinoiden asettamisesta etusijalle ja sallitaan kolmansien maiden työntekijöiden värväys silloin, kun ETAn työmarkkinoilla on konkreettinen pula työntekijöistä. Työnantajille, jotka eivät tietyssä ajassa ole onnistuneet täyttämään tiettyä avointa työpaikkaa, sallittaisiin näin ollen työntekijöiden värväys ETAn ulkopuolelta ainoastaan, jos ne ovat ilmoittaneet avoimesta työpaikasta useiden jäsenvaltioiden työnvälitysviranomaisten välityksellä Euroopan työnvälitysverkoston (EURES) kautta vähintään neljän viikon ajan eivätkä ne ole saaneet yhtään hyväksyttävää hakemusta ETAn työmarkkinoilta. Oleskeluluvan myöntäminen valitulle kolmannen maan työntekijälle edellyttäisi tietenkin, että hän täyttää myös erityiset oleskelulupaa koskevat lisäehdot direktiiviluonnoksen mukaisesti. Tietokannan laajentaminen siten, että se kattaisi myös työnhakijat, jotka eivät vielä ole ETA:n työmarkkinoilla, ei ole suunnitteilla. (1) EYVL C 332 E, 27.11.2001. (2) Komission päätös, tehty 22. lokakuuta 1993, työntekijöiden vapaasta liikkuvuudesta yhteisön alueella annetun neuvoston asetuksen (ETY) N:o 1612/68 soveltamisesta erityisesti Eures- (European Employment Services) nimisen verkoston osalta, EYVL L 274, 6.11.1993.